I går aftes sluttede Folketingets åbningsdebat efter 13 timer. Og der var plads til andet end hårde politiske debatter.

Den færøske politiker Sjúrður Skaale gik nemlig på talerstolen med en lidt speciel tak til venstres formand, Lars Løkke Rasmussen.

Skaale fortalte en historie om, at han en sen aften havde drukket øl hos en ven i Thorshavn, der havde køleskabet fyldt med kolde øl.

En form for bloktilskud

- Efter de første fem-seks stykker, sagde han; 'Ved du, hvor de her kommer fra? De kommer fra Lars Løkke Rasmussen. Han lånte mit hus for en måned siden, og da han forlod det igen, så var køleskabet fyldt med øl. Så det er hans øl, vi drikker nu.'

- Så jeg siger tak, fordi de faldt på et meget tørt sted. Det er også en form for bloktilskud, lød det fra Sjúrður Skaale til stor morskab i hele folketingssalen.